Editor Unit Fatwa      29 Julai 2022      Jumlah paparan: 1986                                Hukum Istibdal Harta Wakaf Berasaskan Nilai                            Editor Unit Fatwa      29 Julai 2022      Jumlah paparan: 1986        Editor Unit Fatwa      29 Julai 2022      Jumlah paparan: 1986      KEPUTUSAN FATWA JAWATANKUASA FATWA NEGERI PERLIS KALI KE - 55 / 2021 22 - 23 NOVEMBER 2021 / 17 - 18 RABIUL AKHIR 1443 Bil. 1/55 TAHUN 2021                                HUKUM ISTIBDAL HARTA WAKAF BERASASKAN NILAI 1. Istibdal merupakan proses menukarkan harta wakaf yang terbengkalai atau kurang berfungsi dengan cara menjual harta tersebut untuk menggantikannya dengan harta yang lebih dapat menunaikan tujuan asal pewakaf. Tujuan istibdal ialah untuk mengelakkan harta wakaf terbengkalai atau kehilangan manfaat yang dimaksudkan oleh pewakaf. 2. Proses istibdal harta wakaf boleh dilakukan berasaskan nilai, tetapi mestilah dilaksanakan dengan syarat-syarat berikut : a. Harta wakaf asal musnah atau tidak dapat dimanfaatkan menurut tujuan asal pewakaf atau memerlukan kos yang tidak munasabah untuk dimanfaatkan atau kerana ketidaksesuaian lokasi harta berkenaan untuk dibangunkan. b. Jualan harta wakaf hendaklah menepati harga pasaran mengikut penilaian pihak yang berautoriti. c. Mendapat keizinan daripada pihak pemerintah atau pemegang amanah yang sah. d. Harta wakaf gantian lebih dapat menunaikan maksud asal pewakaf. 3. Wang yang diperoleh daripada jualan harta wakaf (wang istibdal) adalah dibenarkan untuk digunakan bagi belian harta wakaf yang baharu yang lebih dapat menunaikan tujuan asal pewakaf, atau dapat digunakan untuk membangunkan harta wakaf lain yang sedia ada dengan kadar manfaat asal yang setara atau lebih. Justeru wang hasil istibdal diasingkan menurut tujuan wakaf tersebut. 4. Pihak pengurus wakaf perlu menjaga niat asal pewakaf dengan menggunakan wang istibdal untuk tujuan yang sama. Contohnya wang istibdal masjid digunakan untuk pembangunan masjid sahaja, manakala tanah kubur hanya untuk pembangunan tanah perkuburan sahaja. 5. Walau bagaimanapun, jika tidak dapat dilaksanakan istibdal mengikut tujuan asal pewakaf disebabkan faktor yang menghalang dan dalam masa yang sama terdapat keperluan lain yang lebih memerlukan, kerana mengandungi maslahat yang lebih jelas, pihak pengurus wakaf dibolehkan menggunakan wang istibdal wakaf untuk selain daripada tujuan asal pewakaf, demi memelihara manfaat dan mengelakkan pembaziran. -TAMAT- Persetujuan Ahli Jawatankuasa Fatwa Negeri Perlis :    S.S Prof Madya Dato’ Arif Perkasa Dr Mohd Asri Bin Zainul Abidin - Mufti Negeri Perlis Sahibul Fadhilah Ustaz Tajul Urus bin Abdul Halim – Timbalan Mufti Perlis Sahibul Fadhilah Dato’ Dr. Johari Bin Mat Sahibul Fadhilah Profesor Dr.Basri bin Ibrahim Sahibul Fadhilah Prof Madya Dr. Muhamad Rozaimi bin Ramle Sahibul Fadhilah Dr. Hj Zaharuddin Bin Hj Abdul Rahman Sahibul Fadhilah Prof. Madya Dr. Azman Bin Mohd Noor Sahibul Fadhilah Prof Madya Dr. Mohd Akram Bin Dato’ Dahaman @ Dahlan Sahibul Fadhilah Dr. Kamilin Jamilin @ Ahmad Kamil Jamilin Sahibul Fadhilah Dr Ahmad Sufian Bin Che Abdullah Sahibul Fadhilah Prof Madya Dr Ahmad Wifaq Bin Mokhtar Sahibul Fadhilah Ustaz Syed Abu Bakar Bin Syed Kamal Bharin Ustaz Muhammad Khidhir Bin Abdul Ghani - Setiausaha    Diperakukan dalam Mesyuarat Majlis Agama Islam dan Adat Istiadat Melayu Perlis Bil 1 / 2022 pada 20 Januari 2022.